Viduklės sinagoga

Viduklės sinagoga – žydų sinagoga, stovėjusi Viduklėje.

Viduklės sinagoga pirmąsyk paminėta 1845 m. aprašyme, gali būti, kad ji buvo neseniai pastatyta.Algimantas Miškinis. Viduklės istorinė urbanistinė raida (iki 1975 m.), p. 127–128. Vėliau medinės sinagogos vietoje pastatyta mūrinė, jos statybai lėšas skyrė dvarininkas F. Stanevičius. Pasak P. Tumino, sinagoga galėjo būti pastatyta apie 1870 m., o ne XIX a. viduryje.

Sinagoga stovėjo priešais kleboniją pagrindinės ir šalutinės gatvių sankirtos šiaurės rytų kampe, galu į pagrindinę gatvę.Algimantas Miškinis. Viduklės istorinė urbanistinė raida (iki 1975 m.), p. 135. Pastatas buvo netaisyklingo plano, jo architektūrai būdingos ir klasicizmo, ir romantizmo formos. Fasadai suskaidyti piliastrais, langai užbaigti cilindrinėmis ir smailėjančiomis arkomis, būta ganėtinai puošnaus frontono.Algimantas Miškinis. Viduklės istorinė urbanistinė raida (iki 1975 m.), p. 132.

Nacistinės okupacijos laikotarpiu, 1941 m. liepą, į Viduklės sinagogą suvaryti moterys, vaikai ir senyvo amžiaus žmonės (iš viso apie 100, vėliau nuvežti sušaudyti).Algimantas Miškinis. Viduklės istorinė urbanistinė raida (iki 1975 m.), p. 141. Sinagoga uždaryta, pokariu paversta sandėliu, o 1960 m. Raseinių rajono vykdomojo komiteto nurodymu nugriauta.Algimantas Miškinis. Viduklės istorinė urbanistinė raida (iki 1975 m.), p. 145.

 Išnašos 

 Šaltiniai 
 Algimantas Miškinis. Viduklės istorinė urbanistinė raida (iki 1975 m.) // Kultūros paminklai / 10 2003 . 

Kategorija:Lietuvos sinagogos
Kategorija:Viduklė